Document ID: 32007R0739

ΚΑΝΟΝΙΣΜΌΣ (ΕΚ) αριθ. 739/2007 ΤΗΣ ΕΠΙΤΡΟΠΉΣ
της 28ης Ιουνίου 2007
για την τροποποίηση του κανονισμού (ΕΚ) αριθ. 493/2006 περί καθορισμού μεταβατικών μέτρων στο πλαίσιο της μεταρρύθμισης της κοινής οργάνωσης των αγορών στον τομέα της ζάχαρης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 318/2006 του Συμβουλίου, της 20ής Φεβρουαρίου 2006, για την κοινή οργάνωση των αγορών στον τομέα της ζάχαρης (1), και ιδίως το άρθρο 44,
Εκτιμώντας τα ακόλουθα:
(1)
Το άρθρο 1 παράγραφος 2 του κανονισμού (ΕΚ) αριθ. 318/2006 ορίζει ότι η περίοδος εμπορίας για τα προϊόντα του τομέα της ζάχαρης αρχίζει την 1η Οκτωβρίου και λήγει στις 30 Σεπτεμβρίου. Ωστόσο, η περίοδος εμπορίας 2006/07 αρχίζει την 1η Ιουλίου 2006 και λήγει στις 30 Σεπτεμβρίου 2007. Εκτείνεται επομένως σε 15 και όχι σε 12 μήνες όπως μια κανονική περίοδος εμπορίας.
(2)
Λαμβανομένης υπόψη της διάρκειας της περιόδου εμπορίας 2006/07, στο άρθρο 9 παράγραφος 2 του κανονισμού (ΕΚ) αριθ. 493/2006 της Επιτροπής (2) προβλέπεται μεταβατική ποσόστωση ισογλυκόζης προκειμένου να διασφαλιστεί κατανομή η οποία αντιστοιχεί σε εκείνη της προηγούμενης περιόδου εμπορίας.
(3)
Ορισμένα κράτη μέλη κατανέμουν ποσοστώσεις ζάχαρης σε επιχειρήσεις ειδικευμένες στην παραγωγή ζάχαρης με εξαγωγή από μελάσα. Πρόκειται, όπως και για την ισογλυκόζη, για τακτική παραγωγή καθ’ όλη τη διάρκεια της περιόδου εμπορίας. Ωστόσο, η ποσότητα που κατανέμεται για την περίοδο εμπορίας 2006/07 είναι, σύμφωνα με το άρθρο 7 παράγραφος 2 του κανονισμού (ΕΚ) αριθ. 318/2006, ίση με την ποσότητα που κατανεμήθηκε για την περίοδο εμπορίας 2005/06. Για να διασφαλιστεί η ισότιμη μεταχείριση των παραγωγών ισογλυκόζης, είναι σκόπιμο να κατανεμηθεί επίσης στις επιχειρήσεις αυτές μεταβατική ποσόστωση λαμβανομένης υπόψη της διάρκειας της περιόδου εμπορίας 2006/07.
(4)
Κρίνεται σκόπιμο να τροποποιηθεί ο κανονισμός (ΕΚ) αριθ. 493/2006 αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 9 του κανονισμού (ΕΚ) αριθ. 493/2006 τροποποιείται ως εξής:
1)
παρεμβάλλεται η ακόλουθη παράγραφος 3α:
«3a. Για την περίοδο εμπορίας 2006/07, τα κράτη μέλη κατανέμουν σε κάθε επιχείρηση που διαθέτει ποσόστωση ζάχαρης για την εν λόγω περίοδο εμπορίας, σύμφωνα με το άρθρο 7 παράγραφος 2 του κανονισμού (ΕΚ) αριθ. 318/2006, και η οποία έχει χρησιμοποιήσει την ποσόστωση αυτή αποκλειστικά για την παραγωγή ζάχαρης με εξαγωγή από μελάσα, μεταβατική ποσόστωση ίση με 25 % της εν λόγω ποσόστωσης. Η εν λόγω μεταβατική ποσόστωση μπορεί να χρησιμοποιηθεί μόνο για την παραγωγή ζάχαρης με εξαγωγή από μελάσα.»·
2)
στην παράγραφο 4, η εισαγωγική φράση αντικαθίσταται από το ακόλουθο κείμενο:
«Οι μεταβατικές ποσοστώσεις που προβλέπονται στις παραγράφους 1, 2, 3 και 3α:»·
3)
η παράγραφος 6 αντικαθίσταται από τις ακόλουθες παραγράφους 6 και 7:
«6. Τα κράτη μέλη κοινοποιούν στην Επιτροπή:
α)
το αργότερο μέχρι τις 15 Ιουλίου 2006, την κατανομή ανά επιχείρηση, βάσει των παραγράφων 1, 2 και 3, των μεταβατικών ποσοστώσεων·
β)
το αργότερο μέχρι τις 30 Ιουνίου 2007, την κατανομή ανά επιχείρηση, βάσει της παραγράφου 3α, των μεταβατικών ποσοστώσεων.
7. Τα κράτη μέλη θέτουν σε εφαρμογή σύστημα ελέγχου και λαμβάνουν όλα τα απαραίτητα μέτρα για να επαληθεύσουν την παραγωγή των προϊόντων που προβλέπονται στις παραγράφους 1, 2, 3 και 3α, ιδίως όσον αφορά την αντιστοιχία της ζάχαρης με τα ζαχαρότευτλα που σπάρθηκαν πριν από την 1η Ιανουαρίου 2006.
Τα κράτη μέλη κοινοποιούν στην Επιτροπή, το αργότερο μέχρι τις 31 Δεκεμβρίου 2007, τα μέτρα ελέγχου που έλαβαν και τα αποτελέσματά τους.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Ιουνίου 2007.

Labels: 7
17
6